b'\n_START_ARTICLE_\nHepaattinen enkefalopatia\n_START_PARAGRAPH_\nHepaattinen enkefalopatia on pitk\xc3\xa4lle edenneen maksavaurion yhteydess\xc3\xa4 esiintyv\xc3\xa4 aivosairaus. Aivotoiminnan h\xc3\xa4iriintymisen aiheuttavat siin\xc3\xa4 myrkyt, joita vaurioitunut maksa ei pysty k\xc3\xa4sittelem\xc3\xa4\xc3\xa4n. Hepaattinen enkefalopatia on monesti kirroosin komplikaatio, mutta siihen voi johtaa my\xc3\xb6s vakava akuutti maksavaurio. Se on hengenvaarallinen tila, joka voi pahimmillaan merkit\xc3\xa4 maksakoomaa ja johtaa kuolemaan. Yleens\xc3\xa4 sairaus jaetaan nelj\xc3\xa4\xc3\xa4n vaikeusasteeseen oireiden tason perusteella. Mahdollisiin oireisiin lukeutuvat ataksia, keskittymisvaikeudet, persoonallisuuden muutokset, desorientoituminen ja aivojen turpoaminen. Osalla potilaista esiintyy asterixis-liikeh\xc3\xa4iri\xc3\xb6t\xc3\xa4._NEWLINE_Kuolleisuus on korkea potilailla, joilla hepaattisen enkefalopatian taustalla on maksan akuutti vakava vaurioituminen. Niill\xc3\xa4, joilla kyseess\xc3\xa4 on kirroosin \xc3\xa4killinen paheneminen, on kuolleisuus alhaisempi, 20-30\xc2\xa0%. T\xc3\xa4ydellinen paraneminen hepaattisesta enkefalopatiasta on mahdollista, mutta kroonisesti maksasairaat ovat alttiita sen uusiutumiselle._NEWLINE_Esimerkiksi liiallinen proteiinin saanti, alkoholin k\xc3\xa4ytt\xc3\xb6 tai akuutti infektio voi laukaista enkefalopatian henkil\xc3\xb6ll\xc3\xa4, joka k\xc3\xa4rsii pitk\xc3\xa4aikaisesta maksasairaudesta. Keskushermostoa vahingoittaa varsinkin ammoniakki, jonka maksa tavallisesti metaboloi ureaksi._NEWLINE_Hepaattinen enkefalopatia on kallis sairaus sairaalan vuodeosastolla vietyttyjen p\xc3\xa4ivien vuoksi. Sairautta l\xc3\xa4\xc3\xa4kit\xc3\xa4\xc3\xa4n rifaksimiinilla joka on antibiootti sek\xc3\xa4 laktuloosilla. Taloudellisesti on mielek\xc3\xa4st\xc3\xa4 yritt\xc3\xa4\xc3\xa4 minimoida kalliita vuodeosastolla vietettyj\xc3\xa4 p\xc3\xa4ivi\xc3\xa4 l\xc3\xa4\xc3\xa4kityksell\xc3\xa4.'